मर्सडीज-BMW के काफिले में चलता, नीदरलैंड से फेसबुक लाइव आया पर पकड़ा नहीं गया
The full story of Meerut mafia Badan Singh Baddo, ये कोई और नहीं बल्कि मेरठ का माफिया बदन सिंह बद्दो है। 3 साल से गायब है। ढाई लाख रुपए का इनामी है। पुलिस देश के साथ विदेश तक ढूंढ रही लेकिन अब तक बदन सिंह मिला नहीं।
एक माफिया जिसने अपनी हैसियत ऐसी बनाई कि बड़े-बड़े नेता सलाम करते थे। बचपन गरीबी में बीता लेकिन जवानी में हर वो चीज हासिल की जो अमीरों के पास थी। दुनिया तो ऐसे घूमा कि आज तक पुलिस खोज नहीं पाई। पढ़ाई सिर्फ 8वीं तक की लेकिन जवाबों में अक्सर अंग्रेजी होती थी। पत्रकार पूछते- अपराध की दुनिया में क्यों और कैसे आ गए? माफिया विलियम शेक्सपियर को कोट करते हुए जवाब देता- ये दुनिया एक रंगमंच है और हम सब इस रंगमंच की कठपुतलियां हैं।
ये कोई और नहीं बल्कि मेरठ का माफिया बदन सिंह बद्दो है। 3 साल से गायब है। ढाई लाख रुपए का इनामी है। पुलिस देश के साथ विदेश तक ढूंढ रही लेकिन अब तक बदन सिंह मिला नहीं। यूपी सरकार ने हाल ही में 61 माफियाओं की जो लिस्ट जारी की है उसमें इस माफिया का भी नाम है। आज हम इस माफिया की कहानी जानेंगे।
बदमाश से मिला और बदमाशी सीख गया 
बदन सिंह बद्दों का पुराना घर जालंधर में था। पिता चरण सिंह 1970 में मेरठ के पंजाबीपुरा में आकर बस गए। ट्रक चलाते थे। उसी से जो पैसा मिलता सात बेटे-बेटियों की जरूरतों को पूरा करते थे। बदन सबसे छोटा था। 8वीं तक पढ़ाई की फिर आगे स्कूल जाने का मन नहीं किया। इसलिए वह पिता के ही साथ कभी-कभी ट्रक चलाने लगा। लेकिन वहां भी उसका मन लगा नहीं।
उस वक्त मेरठ क्राइम ग्राफ के चलते प्रदेश में चर्चित था। बदन के मुहल्ले में भी कई बदमाश थे। एक दिन उन्हीं बदमाशों के जरिए वह पश्चिमी यूपी के सबसे बड़े बदमाश सुशील मूंछ और भूपेंद्र बाफर से मिला। बदमाशों की लाइफ स्टाइल और काम करने का तरीका बदन सिंह को पसंद आ गया। इलाके में दबदबा स्थापित करने के लिए मारपीट करने लगा। पैसे की जरूरत लगी तो शराब के धंधे में उतर आया। हरियाणा और दिल्ली बॉर्डर पास में ही था इसलिए शराब तस्करी से पैसा बनाना शुरू किया। थोड़े ही समय में खूब पैसा कमा लिया।
पश्चिमी यूपी का सबसे बड़ा बदमाश बन गया 
साल 1988 में बदन सिंह ने मेरठ की गुदरी बाजार कोतवाली इलाके में राजकुमार नाम के व्यक्ति की दिनदहाड़े हत्या का आरोप लगा। इस हत्या की चर्चा पूरे पश्चिमी यूपी में हुई और यहां से बदन सिंह बद्दो का नाम मेरठ से निकलकर गाजियाबाद, बागपत और हापुड़ तक पहुंच गया। बदमाशों के बीच यह चर्चा शुरू हो गई कि बदन सिंह नाम का नया गैंगस्टर है जिसे किसी भी चीज में न सुनना पसंद नहीं है।
बदन के पास पैसा आया तो उसकी लाइफ स्टाइल भी बदल गई। उसे अपने काम में टोका-टोकी एकदम पसंद नहीं थी। मेरठ के ही वकील रवींद्र गुर्जर बद्दो के गलत काम का विरोध कर करते थे। बद्दो को यह बर्दाश्त नहीं था। रवींद्र की भी राजकुमार की तरह सरेआम हत्या करके फरार हो गया। पुलिस ने नामजद किया लेकिन कार्रवाई नहीं कर पाई।
फंडिंग मिलती इसलिए नेता पक्ष में खड़े होते 
साल 2000 आते-आते बद्दो बड़ा आदमी बन चुका था। राजनीति में इन डायरेक्ट दखल था। नेताओं को चुनाव लड़ने के नाम पर मोटी फंडिंग करता। यही कारण है कि अधिकारी उस पर और उसके धंधो पर हाथ डालने से पीछे हटने लगे।
बदन की जिंदगी लग्जरी हो चुकी थी। हाथों में राडो और रोलेक्स की घड़ियां पहनता। आंखो पर कीमती चश्मा लगाता। घर से जब निकलता तो बुलेट प्रूफ BMW में खुद बैठता और पीछे मर्सडीज कार चलती। विदेशी हथियारों से लैस बॉडीगार्ड और बाउंसर उसके आगे पीछे खड़े रहते।
बदन सिंह अपराध पर अपराध करता गया। कुछ बाहर आए कुछ अंदर ही दफन हो गए। 2011 में मेरठ के हस्तिनापुर क्षेत्र में जिला पंचायत सदस्य संजय गुर्जर की गोली मारकर हत्या कर दी। अगले साल केबल नेटवर्क के संचालक पवित्र मैत्रे की हत्या हो गई। दोनों हत्याओं में बदन सिंह नामजद हुआ। दिल्ली-पंजाब में किडनैपिंग, जमीन कब्जाने के दर्जनों केस दर्ज हुए।
गिरफ्तारी हुई तो कारोबारियों की परेड निकल आई 
2012 में बद्दो को पुलिस ने धमकी के एक मामले में गिरफ्तार कर लिया। लालकुर्ती थाने ले गए। थानेदार से लेकर एसएसपी तक हैरान हो गए। थानेदार के मुंह से एकाएक निकल आया, "अरे बद्दो तुम यहां कैसे?" अगले दिन बद्दो को कचहरी लाया गया। उस वक्त इलाके से भी बड़े कारोबारी बद्दो के पीछे चल रहे थे।
हत्या के मामले में उम्रकैद की सजा 
बदन सिंह ने 1996 में वकील रवींद्र गुर्जर की हत्या की। 31 अक्टूबर 2017 को गौतमबुद्ध नगर की डिस्ट्रिक्ट कोर्ट ने 9 गवाहों की गवाही के बाद बदन सिंह बद्दो को उम्र कैद की सजा सुनाई। सजा का ऐलान होते ही बद्दो कोर्ट में रो पड़ा। इस सजा के 18 दिन पहले यानी 13 अक्टूबर को उसने फेसबुक पर एक पोस्ट डाली थी। उसमें लिखा था, जब गिला शिकवा अपनों से हो तो खामोशी ही भली। अब हर बात पर जंग हो यह जरूरी तो नहीं। लोग बताते हैं कि उसे सजा का एहसास हो गया था।
पेशी पर आया और पुलिस को शराब पिलाकर फरार हो गया
28 मार्च 2019, संजय गुर्जर मर्डर केस में बदन सिंह को फतेहगढ़ जेल से गाजियाबाद कोर्ट लाया गया था। सुनवाई पूरी हुई। पुलिस बदन सिंह को वापस फतेहगढ़ जेल ले जाने लगी। बद्दो ने पुलिसवालों को मेरठ के रास्ते फतेहगढ़ चलने के लिए राजी कर लिया। मेरठ पहुंचा तो गाड़ी अपने शेयर वाले थ्री स्टार मुकुट महल होटल पर रुकवाया। यहां पुलिस के लिए शराब पार्टी की व्यवस्था की। पुलिस वालों ने इतनी शराब पी ली कि उन्हें होश ही नहीं रहा। बद्दो फरार हो गया।
बद्दो को लेकर पुलिस का काफिला 11:30 बजे मुकुट महल होटल पहुंचा। 11:45 पर बदन सिंह वहां पहले से खड़ी लग्जरी गाड़ी से फरार हो गया। साढ़े 5 घंटे बाद यानी शाम के 5.20 बजे दरोगा देशराज त्यागी ने बदन सिंह के भागने की जानकारी टीपी नगर थाने को दी। अधिकारियों ने पुलिसकर्मियों की ही गलती मानी। तुरंत ही दो दरोगा, तीन सिपाही और दो ड्राइवर को निलंबित कर दिया गया।
बद्दो फरार हुआ तो पुलिस ने उसे पकड़ने के लिए 4 टीमें बनाई। छापेमारी हुई। जो उससे जुड़े कारोबारी थे उन्हें हिरासत में लेकर पूछताछ हुई। लेकिन सुराग नहीं लगा। बेटा सिकंदर भी फरार हुआ लेकिन बाद में पकड़ लिया गया।
बेटा गिरफ्तार हुआ तो बद्दो की तलाकशुदा पत्नी जैसमिन ने ऑस्ट्रेलिया से मेरठ के एसएसपी को फोन किया। कहा- मेरा बेटा बेकसूर है। बद्दो के गलत कामों की सजा उसे न दें। पुलिस ने कहा, जांच होगी। अगर निर्दोष होगा तो हम छोड़ देंगे।
3 साल बीते पर पुलिस खोज नहीं पाई 
तीन साल बीत गए। पुलिस की चार टीमें लगीं लेकिन बद्दो को खोज नहीं पाईं। अब माना जाता है कि बद्दो नीदरलैंड और मलेशिया में अपना ठिकाना बना चुका है और वहीं से वह अवैध हथियारों का धंधा करता है। पुलिस ने 2 दिसंबर 2020 में उसके खिलाफ लुकआउट नोटिस जारी किया। मेरठ पुलिस ने इंटरपोल से रेड कॉर्नर नोटिस जारी करने की अपील की, लेकिन इंटरपोल ने ये कहते हुए इंकार कर दिया कि बद्दो के पासपोर्ट पर कोई एंट्री ही नहीं है।
सरकार अब संपत्ति जब्त कर रही 
20 जनवरी 2021 को मेरठ नगर निगम के अधिकारी मनोज सिंह दो बुलडोजर और 20 मजदूर लेकर पंजाबीपुरा पहुंचे और बद्दो की आलीशान कोठी तोड़ दी। नवंबर 2020 में बद्दो की संपत्ति कुर्क की थी। 2022 में एसएसपी प्रभाकर चौधरी की अगुवाई में बद्दो की एक मार्केट को ध्वस्त कर दिया गया। इसकी कीमत करीब 10 करोड़ थी। प्रशासन को बद्दो की दर्जनों लग्जरी गाड़ियां नहीं मिल सकी। ऐसा इसलिए क्योंकि वह गाड़ियों को दूसरों के नाम खरीदता था।
फिलहाल 1 हजार से ज्यादा दिन बीत गए। एसटीएफ, क्राइम ब्रांच और दूसरे राज्यों की स्पेशल पुलिस बद्दो को नहीं खोज सकी। 3 साल पहले उसकी लोकेशन नीदरलैंड मिली थी। 4 फरवरी 2020 को वह नीदरलैंड के रॉटरडम से फेसबुक पर लाइव आया। पुलिस ने नीदरलैंड दूतावास से संपर्क भी किया लेकिन आज तक बदन सिंह बद्दो पुलिस के हाथ नहीं आया।